Lav et referat af nedenstående tekst:

Tekst:
Meiner Nørgaard har været i kommunalpolitik på Mors i knap 18 år. Først for Fremskridtspartiet, siden Dansk Folkeparti, og nu vil han tilslutte sig Inger Støjbergs parti, Danmarksdemokraterne. - Jeg kigger ind i en spændende fremtid. Når folketingsvalget er overstået, og man kan blive medlem af Danmarksdemokraterne, så ser jeg ind i en spændende fremtid. - Jeg er sikker på, at der er rigtig mange morsingboer, der vil støtte op om Inger Støjbergs projekt, og det vil jeg gerne være en del af. Og så få nogle gode samarbejdsrelationer den vej, siger den 56-årige politiker, der indtil efter valget er løsgænger. Der er flere årsager til, at morsingboen nu vælger at vende ryggen til det parti, han har været en del af siden 2009. - Der er sket rigtig meget i Dansk Folkeparti. Alle dem, jeg kender og har arbejdet sammen med de sidste 15 år, de er lige så stille og roligt forsvundet ud af partiet. - Også partiets grundlag har ændret sig, synes jeg. Vi var et folkeparti for den jævne mand, men det mener jeg ikke, Dansk Folkeparti er mere, så det kan jeg ikke se mig selv i. Man kan jo ikke svigte sig selv. Man er jo nødt til at tage udgangspunkt i, hvad man står for, siger Meiner Nørgaard. Et Danmark i balance Selvom Dansk Folkeparti er fortid nu, så håber han oprigtigt det bedste for partiet. - Jeg håber, de kommer over spærregrænsen til det kommende folketingsvalg og kan blive en del af det forhåbentlig blå flertal, der bliver på Christiansborg, så vi kan fortsætte med at få et Danmark i balance. Selv har han også kun fået opbakning med på vejen. - Jeg har fået rigtig, rigtig mange positive tilkendegivelser. For det første er der rigtig mange her på Mors, der støtter op om Danmarksdemokraterne, og den proces man skal i gang med nu her for at få dannet nogle lokalafdelinger og alle de ting der - så næsten kun positive tilkendegivelser, siger Meiner Nørgaard.

Referat:
Den erfarne kommunalpolitiker på Mors, Meiner Nørgaard, skifter til Danmarks Demokraterne. Han håber dog på det bedste for sit nu tidligere parti, Dansk Folkeparti.